古風一首送常明仲還里社
作者：吳潛
朝代：宋

paragraphs: 韙軒吾石友，相從三十年。
舌本多文獻，胸笥皆簡編。
脊梁硬於鐵，雖貧不言錢。
古井波愈靜，老榦骨尤堅。
眨眼七十翁，酡顔映銀髯。
辭我歸舊隠，從此將終焉。
我懷雖惻楚，君意難棄捐。
顧我亦歲徂，華髮蒙其顛。
君王念帷蓋，高車會當懸。
爾汝一蘧廬，日月雙彈圓。
合離與聚散，暮景必復然。
以茲强排遣，送君鄞水邊。
空江漲夏潦，遠山生夕煙。
野鳥投林飛，漁舟衝浦還。
萬物各有適，人生且隨緣。
江東企西浙，道里無半千。
幸及身强健，尚可相周旋。
所愧韓魏公，不能官老泉。